Kabinetskommeling: Hof sê oor appèlPres. Jacob Zuma. Foto: Kopano Tlape/GCIS Regter Bashier Vally het op 4 Mei beslis Zuma moet binne vyf dae dokumente verskaf rakende sy besluit om Pravin Gordhan as minister van finansies en Mcebisi Jonas as sy adjunk af te dank tydens die betrokke kabinetskommeling. Dit volg nadat die DA ŉ aansoek ingedien het om die hof te versoek om Zuma te dwing om redes vir sy besluit te verskaf. Die DA meen Zuma se besluit was irrasioneel en daarom onwettig. Zuma het ná hierdie uitspraak die hooggeregshof genader om om verlof tot appèl aansoek te doen. Hoewel Vally die aansoek Vrydag toegestaan het, was hy steeds skepties. Hy het gesê hy dink nie daar is enigsins redelike vooruitsigte dat ŉ ander hof tot ŉ ander besluit sal kom nie. Hy het egter toegegee daar kan oortuigende redes wees om teen die beslissing te appelleer. “Die president se twis is nie sonder meriete nie. Die president voer aan die beslissing het ŉ fundamentele uitwerking op die manier waarop die kantoor van die presidensie bedryf word. Die DA was nie in staat om hierdie argument verkeerd te bewys nie. In hierdie omstandighede moet hierdie saak onder die aandag van ŉ hoër hof gebring word.” Adv. Ishaemal Semenya, Zuma se regsverteenwoordiger, het vroeër aangevoer die hof het fouteer in sy besluit en dat reël 53 van die Eenvormige Hofreëls, wat gebruik is om tot die beslissing te kom, nie op Zuma van toepassing is nie. “Die hooggeregshof behoort niks in die bewoording van reël 53 te gevind het wat daarop dui dat uitvoerende besluite by sy toepassing ingesluit is nie.” Semenya het gesê Vally se beslissing sal lei tot ŉ oortreding van die verdeling van magte soos in die Grondwet vervat. Adv. Steven Budlender vir die DA het aangevoer daar is geen oortuigende redes hoekom verlof tot appèl toegestaan moet word nie. Hy het gesê die hof staan slegs verlof tot appèl toe indien daar werklik dwingende redes is om dit te doen en hy meen daar word geen sulke redes in Zuma se aansoek vervat nie. Zuma kan nou die appèlhof nader om teen die uitspraak te appelleer.